Diari Oficial de la Generalitat Valenciana


Sumari del DOGV 2909, del 15-01-1997 (1997/862875)

RESOLUCIÓ de 30 d'abril de 1996 de la conselleria de Medi Ambient, direcció general de Qualitat Ambiental, sobre declaració d'impacte ambiental.
------------------------------------------------------------------------------------------------------------------------------------------------

### Dades del document

Número de DOGV
:   2909

Data del DOGV
:   15-01-1997

Secció del DOGV
:   ALTRES DISPOSICIONS

Número del document
:   1997/862875


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996 de la conselleria de Medi Ambient, direcció general de Qualitat Ambiental, sobre declaració d'impacte ambiental.  
Vist l'expedient 252/95-AIA, sobre el projecte de pla parcial Aigua-Amarga i expedient d'homologació, en el terme municipal d'Alacant (L'Alacantí), promogut per Hansa urbana.  
Vist que, amb data 6 d'agost de 1995, l'Ajuntament d'Alacant va presentar davant la Direcció Territorial d'Agricultura i Medi Ambient d'Alacant un exemplar de l'estudi d'impacte ambiental del projecte de referència, junt al certificat del tràmit d'exposició pública d'aquell i l'informe emés pel biòleg municipal, a fi que es procedira a l'emissió de la preceptiva declaració d'impacte ambiental. L'esmentada documentació fou rebuda en aquesta Conselleria el 28 d'agost de 1995.  
Vist que, amb data 4 d'octubre de 1995, va sol·licitar-se a l'Ajuntament d'Alacant que, d'acord amb allò previst en l'article 21 del Decret 162/1990, Reglament de la Llei 2/1989, d'Impacte Ambiental, remetera a aquesta Conselleria la documentació urbanística del projecte de pla parcial, el certificat de l'aprovació provisional d'aquell i l'estudi d'impacte ambiental, a fi de completar la documentació i continuar la tramitació de l'expedient.  
Vist que, amb data 5 de desembre de 1995, l'Ajuntament d'Alacant va remetre a aquesta Conselleria la documentació sol·licitada, la qual consta de memòria i ordenances, plànols, estudi d'impacte ambiental i expedient d'homologació del sector.  
Vist que l'estudi d'impacte ambiental, inclòs en l'expedient urbanístic de referència, ha estat exposat al públic mitjançant anuncis de l'Ajuntament d'Alacant publicats en el Diari Oficial de la Generalitat Valenciana de 7 de juny de 1995 i diari Información de 26 de maig de 1995, sense que s'hi haja presentat cap al·legació, segons el certificat que consta en l'expedient.  
Atés que el projecte examinat té com objecte el desenvolupament d'una actuació integral sobre una àrea de 200.000 m2 classificada, segons el vigent Pla General d'Ordenació Urbana d'Alacant, com a sòl no urbanitzable de tolerància d'activitats diverses, d'acord amb els termes derivats del conveni signat entre l'Ajuntament d'Alacant i la Caja de Ahorros del Mediterráneo (CAM). Segons l'esmentat conveni, l'Ajuntament es compromet a la tramitació d'una modificació del Pla General per a classificar com a urbanitzables els terrenys en qüestió, mentre la CAM es compromet a presentar l'ordenació detallada de l'àmbit afectat, junt a un programa per a l'execució d'una actuació integrada que comprendrà la totalitat del pla parcial, segons allò previst en la Llei 6/1994. Malgrat això, la tramitació del projecte s'acull al procediment previst en els articles 28 i 54 de l'esmentada Llei 6/1994, en el sentit de permetre la formulació d'un pla parcial que modifique el Pla General i la corresponent homologació del sector.  
Atés que, segons allò anteriorment dit, i a l'efecte d'aquesta declaració, el projecte examinat es refereix a la reclassificació com a sòl urbanitzable d'un sector de 200.000 m2 de sòl no urbanitzable de tolerància d'activitats diverses. L'àmbit al qual es refereix el projecte queda delimitat per la carretera nacional 340 a l'est, el barranc d'Aigua-Amarga al nord, l'alineació de la futura Via Parc de Penetració a Alacant pel sud a l'oest, i un barranc format per les estreps de la Serra de Colmenar, al sud. La major part dels terrenys afectats corresponen a la instal·lació de la factoria de Manufacturas Metálicas del Mediterráneo, actualment clausurada i en estat d'abandó.  
Atés que l'objectiu final de l'expedient que es tramita és permetre la disponibilitat de terrenys per a la ubicació de l'Oficina Europea d'Harmonització del Mercat Interior (OAMI), de la qual Alacant ha estat designada com a seu. D'aquesta manera, el projecte permet, d'una banda, l'obtenció gratuïta del sòl per a l'edificació de l'OAMI mitjançant les cessions establertes en la legislació urbanística, i d'altra, dotar a aquesta d'un entorn urbanísticament ordenat mitjançant la instal·lació d'una àrea terciària que en conjunt s'ha designat com Parc Empresarial del Mediterrani.  
Atés que l'estudi d'impacte ambiental analitza de manera en general correcta l'efecte ambiental del canvi de classificació. Malgrat això, i atenent el fet que el projecte incorpora l'ordenació detallada del sector, d'acord amb la legislació urbanística vigent, hi ha diversos aspectes que no queden suficientment aclarits, com ara l'efecte de l'ordenació sobre el vessament superficial -sobretot al tram final del barranc d'Aigua Amarga en episodis torrencials-, o la magnitud dels moviments de terra que s'han de fer. Com a conseqüència, la proposta de mesures correctores es limita a recomanar algunes qüestions relatives a l'enjardinament, suggerir la minimització dels desmunts i exigir l'aplicació de la normativa sismo-resistent. Tot i això, cal reconéixer l'escassa rellevància ambiental dels terrenys afectats pel projecte, en els quals, com s'ha dit se situa la factoria abandonada de Manufacturas Metálicas del Mediterráneo.  
Atés que el barranc d'Aigua Amarga, situat adjacent al límit nord de l'actuació, presenta ocasionalment problemes de revingudes, originats tant per l'elevada intensitat horària que assoleixen les precipitacions en la zona, com per l'estrenyiment que pateix el llit del barranc en el seu tram final, la qual cosa ha tingut com a conseqüència problemes d'erosió en les marges del llit. Tot i que com s'ha dit l'estudi d'impacte ambiental no en fa cap referència, la Memòria del Pla Parcial (pàg. 13) assenyala que "Els forts pendents i la proximitat del mar fan impensable conflictes per risc d'estancament d'aigua". En qualsevol cas, i segons consta en l'acord d'aprovació provisional de l'expedient per part de l'Ajuntament d'Alacant, s'ha sol·licitat un informe a la Confederació Hidrogràfica del Xúquer, la qual com a organisme competent en la matèria, determinarà l'adequació del projecte a la legislació vigent.  
Atés que no s'ha trobat en la documentació examinada cap determinació explicita respecte a les previsions de producció i tractament de les aigües residuals produïdes en el sector, tret de les al·lusions incloses en les ordenances del pla en el sentit de remetre al projecte d'urbanització la definició tècnica de les obres que s'han de realitzar respecte a clavegueram (article 11.5), com també de la impossibilitat d'edificar mentre no estiga garantida l'evacuació d'aigües pluvials i residuals (article 11.6).  
Atés que el projecte examinat constitueix un dels supòsits de canvi de les determinacions del planejament considerats en l'article 54 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Atés que l'article 28.1 de la Llei 6/1994 determina la necessitat d'incorporar l'estudi d'impacte ambiental als plans i les seues modificacions que reclassifiquen sòl no urbanitzable. Igualment, l'article 43.1 estableix que la reclassificació de sòl no urbanitzable exigeix un estudi i una declaració d'impacte ambiental, que faça l'òrgan competent segons la legislació aplicable,  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del seu reglament.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables,  
Atés que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte de pla parcial Aigua-Amarga i l'expedient d'homologació, en el terme municipal d'Alacant (L'Alacantí), promogut per Hansa Urbana, amb el compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles.  
\* El Programa per al Desenvolupament de l'Actuació Integrada haurà d'incorporar un estudi detallat sobre les previsions de producció d'aigües residuals del sector i les seues característiques, com també la previsió per al tractament a què seran sotmeses abans del seu abocament.   
\* Igualment, i sense perjudici del que determine, si s'escau, l'organisme de conca, s'hi preveurà l'eventual risc puntual de desbordament del tram final del barranc d'Aigua-Amarga en episodis torrencials de caràcter excepcional, amb l'adopció si s'escau de les mesures correctores que es consideren oportunes.  
\* Complementàriament a allò que determina l'estudi d'impacte ambiental sobre la conveniència de minimitzar els moviments de terra, el projecte d'urbanització que desenvolupe el Programa de l'Actuació Integrada tractarà que els abocaments de materials resultants del moviment de terres es produïsquen dins l'àmbit del sector. En el cas que siga necessari l'abocament de materials sobrants fora del sector, aquest haurà de realitzar-se en un abocador d'inerts degudament legalitzat i autoritzat, incloent-hi, si s'escau, l'estimació d'impacte ambiental favorable emesa per aquesta Conselleria.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'abril de 1996.- La directora general de qualitat ambiental: Gloria Arnandis Boix.